b"\n_START_ARTICLE_\nDirndl\n_START_PARAGRAPH_\nDirndl, ogs\xc3\xa5 kalt Dirndl-kleid, Dirndlgewand, Diandlgwand og annet p\xc3\xa5 tysk, er en bunadsliknende kjoledrakt med livstykke og forkle som tradisjonelt blir b\xc3\xa5ret av kvinner og jenter fra Bayern, S\xc3\xb8r-Tirol, \xc3\x98sterrike og Liechtenstein. Ordet dirndl betyr 'jente' i s\xc3\xb8rtyske dialekter. T\xc3\xb8y som er inspirert av dirndlen, eller tyske folkedrakter generelt, kan kalles Landhausmode. Dirndl og lederhosen har blitt \xc2\xabtradisjonelle\xc2\xbb plagg under de tyske oktoberfestlighetene.\n_START_SECTION_\nUtforming\n_START_PARAGRAPH_\nDirndl-antrekket best\xc3\xa5r vanligvis av en forholdsvis kort kjole eller et skj\xc3\xb8rt med stramt livstykke av m\xc3\xb8rkt, blomstrete bomullst\xc3\xb8y med knapper eller sn\xc3\xb8ring. Kjolen blir b\xc3\xa5ret sammen med et forkle og en hvit bluse med korte puffermer. _NEWLINE_Stoffene er vanligvis av bomull, lin og silke. Drakten kan v\xc3\xa6re dekorert med m\xc3\xb8nstre, sl\xc3\xb8yfer og b\xc3\xa5nd, ha ulik farge, lengde og snitt innenfor grunnformen. Plaggene kan lukkes og festes med knapper og sn\xc3\xb8ring, men ogs\xc3\xa5 hekter og hemper og glidel\xc3\xa5ser.\n_START_SECTION_\nHistorikk og bruk\n_START_PARAGRAPH_\nKjoledrakten bygger p\xc3\xa5 historiske folkedrakter som ble b\xc3\xa5ret i de sm\xc3\xa5 landsbyene i Alpene p\xc3\xa5 1800-tallet og s\xc3\xa6rlig brukt av bonde- og tjenestejenter. _NEWLINE_Dirndl og Landhausmode var mindre i bruk en periode etter andre verdenskrig, men har blitt en popul\xc3\xa6r kjolemote de seinere \xc3\xa5ra  og vanlig festantrekk under oktoberfestene, \xc3\xa5rlige \xc3\xb8lfestivaler som opprinnelig ble holdt i M\xc3\xbcnchen. Det gjelder b\xc3\xa5de dirndlkjoler i mer tekkelige varianter og drakter med kortere skj\xc3\xb8rt, livstykke som bare rekker til under brystene, og dirndl-bluser med dyp utringning og nakne skuldre. Det finnes ogs\xc3\xa5 pushup-BH-er som l\xc3\xb8fter og samler bysten i utringningen. Overdrevent dekorerte, korte og \xc2\xabsexy\xc2\xbb varianter forekommer ogs\xc3\xa5, ofte som et karikert kostyme for rollelek som tysk \xc2\xab\xc3\xb8lpike\xc2\xbb og liknende. _NEWLINE_Skj\xc3\xb8rt og kjoler med vestformede livstykker, forkleer og bluser var vanlig i den europeiske kvinnedrakten p\xc3\xa5 1600- og 1700-tallet. Ulike formvarianter av dette antrekket er beholdt i en mengde europeiske folkedrakter, ikke bare i den tyske Dirndl, men for eksempel ogs\xc3\xa5 i norske kvinnebunader.\n_START_SECTION_\nBetegnelse\n_START_PARAGRAPH_\nOrdene Dirn og Dirndl betyr 'sm\xc3\xa5jente' og 'tjenestepike' p\xc3\xa5 flere bairiske og \xc3\xb8sterrikske dialekter._NEWLINE_Kl\xc3\xa6r og plagg som likner p\xc3\xa5 dirndlen og tilsvarende Tracht-antrekk, tradisjonelle, tyske \xc2\xabbunader\xc2\xbb, kan p\xc3\xa5 tysk kalles Landhausmode, \xc2\xabmote fra landet\xc2\xbb. Mens tyske folkedrakter omfatter lokale, historiske varianter og markerer en sosial status, er dirndlen mer uformell og uten klare regler."